b"\n_START_ARTICLE_\nVilar de Canes\n_START_SECTION_\nGeografia\n_START_PARAGRAPH_\nLa seua superf\xc3\xadcie est\xc3\xa0 solcada pels barrancs d'En Seguer, de la Teuleria i de la Frescor i per la Rambla Carbonera. Les principals altures s\xc3\xb3n la serra de Foies, el Tossal Red\xc3\xb3 i el Maxorral. El paratge m\xc3\xa9s freq\xc3\xbcentat \xc3\xa9s el brollador de La Font del Mas del Senyor. Els vilarins viuen molts dispersos, al poble i als masos: La Segarreta, La Segarra, L'Hostal de l'Esquerrera, el mas d'en Romeu, el mas del Senyor, el Solar, el mas de les Cogullades, la Pallissa, el Cap del Moro, etc.\n_START_SECTION_\nHist\xc3\xb2ria\n_START_PARAGRAPH_\nHist\xc3\xb2ricament formava part de la tinen\xc3\xa7a de Culla, senyoriu que des del 1235 va pert\xc3\xa0nyer a Balasc d'Alagon i despr\xc3\xa9s a Guillem d'Anglesola; son fill, del mateix nom, va donar el lloc el 13 de desembre del 1273 a Bernat de Montpalau i a sa dona, Guillema, i va ser ella i son fill Pere de Montpalau els que donaren una carta pobla a Dom\xc3\xa9nec Matamoros, Bernat de Sagarra, Berengari Vilamanya, Bernat Vilamanya, Berengari Gomar, Arnau Igualada, Miquel Rovira, Pere Segarra, Arnau Querol i Gita, muller de Gil Girona i a altres habitants, amb jurisdicci\xc3\xb3 civil i criminal amb el mer i mixt imperi, el 19 de desembre del 1316. Del 1294 al 1312 fou senyoriu de l'orde del Temple, i des del 1319 hom emmarc\xc3\xa0 en el senyoriu de l'orde de Montesa, per\xc3\xb2 mantenia el domini directe la fam\xc3\xadlia Montpalau._NEWLINE_Durant la Guerra civil espanyola (1936-1939) va protagonitzar, junt a Benassal, Alboc\xc3\xa0sser i Ares del Maestrat, com a v\xc3\xadctima i objecte d'experimentaci\xc3\xb3 el maig de 1938 per l'aviaci\xc3\xb3 de l'Alemanya nazi per provar la capacitat dels bombarders Stuka. El resultat dels bombardejos foren 38 morts.\n_START_SECTION_\nEconomia\n_START_PARAGRAPH_\nLa ramaderia intensiva i el conreu de l'ametler i l'olivera hi s\xc3\xb3n les \xc3\xbaniques activitats econ\xc3\xb2miques."